stanford-oval/wikipedia huggingface dataset:
מדינת ישראל בהלכה
הרשות השופטת

במסגרת הדיון בשאלת מעמדה ההלכתי של מדינת ישראל נדונה גם שאלת מעמדם של בתי המשפט של מדינת ישראל. בתי המשפט במדינת ישראל, אינם דנים על פי חוקי התורה ומכהנים בהם שופטים שאינם תלמידי חכמים. מצד שני רוב רובם של השופטים הם יהודים והאחריות השיפוטית אינה של גויים, כך שעמדה בפני הפוסקים השאלה, האם ניתן להישפט במערכת המשפט במדינת ישראל או שמא חל כאן איסור ערכאות של גויים.
לדעת רוב רובם של פוסקי ההלכה[דרוש מקור][מפני ש...] בלא הבדלי מגזר או זרם הדבר אסור. לעומת זאת, החוקר מנחם אלון טען שאין איסור[דרושה הבהרה] להתדיין בפניהם, כיוון שמעמדם כשל "ערכאות שבסוריא".
על פי דעת החזון איש הדבר אסור כיוון שבתי המשפט דנים על פי חוקי הכנסת ולא על פי שיקול דעתם. לדעתו זו של החזון האיש שותפים, לעיתים מטעמים אחרים. כך למשל אסר הרב יעקב אריאל לפנות לבתי המשפט מפני שאפשר לפנות לבתי הדין הרבניים:
יהודי דתי היודע על קיומו של משפט התורה ועל מציאותם של תלמידי חכמים יודעי דת ודין, ובכל זאת מעדיף להישפט לפני הדיוטות אלו, שמחמת אונסם כופרים בתורה, נחשב למחרף ומגדף ולמרים יד בתורת משה, ואיסורו חילול השם מדאורייתא...
אולם, לדעת רוב הפוסקים הציוניים איסור זה לא חל על התחום הפלילי, כפי שכתב הרב דוב ליאור:
ובמשפט הפלילי – שזהו התחום שבין האדם למדינה, כגון, אדם שעבר על המהירות המותרת, בנה שלא לפי חוקי הבניה, לא שילם מס הכנסה או עבר עבירה אחרת, ודאי שמותר לך לשפוט לפי חוקי המדינה כי למלכות יש חוקים אחרים ולצורך תיקון המדינה מותר, שהרי זוהי המהות של 'דינא דמלכותא – דינא'.
ראו גם

יום העצמאות בהלכה
הלכות מדינה
דינא דמלכותא דינא
לקריאה נוספת

אליאב שוחטמן, "הכרת ההלכה בחוקי מדינת ישראל", בתוך: אליאב שוחטמן ושמואל שילה (עורכים), שנתון המשפט העברי - כרך טז-יז, ירושלים: המכון לחקר המשפט העברי, תש"ן-תשנ"א, עמ' 417–500 (המאמר זמין לצפייה במאגר JSTOR לאחר הרשמה)
הרבנים ישראל בן שחר ויאיר הס, "התוקף ההלכתי של חוקי המדינה", בתוך: הרבנים שלמה אישון ויצחק בזק (עורכים), כתר - מחקרים בכלכלה ומשפט על פי ההלכה, כרך א', מכון כת"ר, תשנ"ו, עמ' 339–385
הערות שוליים

↑  שו"ת משפט כהן (ענייני ארץ ישראל) סימן קמד.
↑  שו"ת היכל יצחק, חלק אורח חיים, סימן לז, אות ג.
↑  שו"ת משיב מלחמה, חלק א, עמ' קלז
↑  שו"ת יביע אומר, חלק י, חו"מ סימן ו, אות כג.
↑  עמוד הימיני ט, י.
↑  שו"ת ציץ אליעזר, חלק יג, סימן ק.
↑  על פי סלע מדינה עמ' 7
↑  הל' גזילה פ"ה הלכה הי"א
↑  ר"ן, רא"ש ורשב"א נדרים כ"ח
↑  ריטב"א נדרים כ"ח "ואף במלכי ישראל הקדושים דיני המלך ידועים כמו שכתוב בקבלה"
↑  דרכי חשן א' עמ' שצ"ה, מנחת שלמה נדרים עמ' קע"ג
↑  הל' מלכים פ"ד הלכה א
↑  הל' מלכים פ"א הלכה ז-ח, פ"ד ה"י
1 2  שו"ת יחווה דעת ה, סד.
↑  פס"ד רבניים ח"ו עמ' 376–381, ראה מקור כל השיטות - סלע מדינה עמ' כו
↑  שו"ת חת"ס חו"מ סי' מ"ד
↑  מדיניות: מעמדם של חוקי המדינה, באתר www.beitdin.org.il
↑  שו"ת יביע אומר ז, חו"מ ט
↑  פס"ד רבניים ח"ו עמ' 376–381, ראה ליקוט מקורות-סלע מדינה עמ' לב
↑  מובאת בספר פאר הדור ח"ג עמ' רצ"ו, מקור נוסף: סלע מדינה עמ' לא.
↑  יצחק ברנד, ערכאות של גוים במדינת היהודים, המכון הישראלי לדמוקרטיה.
↑  מנחם אלון, המשפט העברי (תשנ"ח) ג, עמ' 1606.
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
מועצת הממשל העיראקית

פול ברמר (שני משמאל) עם כמה מחברי המועצה, דצמבר 2003. מימין לשמאל: עאדל עבד אל-מהדי, עדנאן אל-פאצ'ה-צ'י, אחמד צ'לבי, פול ברמר, מוופק אל-רובייעי
מועצת הממשל העיראקית (בערבית: مجلس الحكم العراقي, באנגלית: Iraqi Governing Council) הייתה הממשלה הזמנית של עיראק מיולי 2003 ועד יוני 2004, מיד לאחר כיבוש עיראק על-ידי כוחות הקואליציה המערבית במלחמת עיראק. המועצה מונתה על-ידי הרשות הזמנית של הקואליציה (Coalition Provisional Authority), גוף השלטון שהוקם מטעם כוחות הכיבוש.
הקמת המועצה

ב-20 במרץ 2003 פלשו כוחות הקואליציה המערבית בהנהגת ארצות הברית לעיראק. המדינה נכבשה בתוך זמן קצר, ומשטרו של הנשיא סדאם חוסיין הופל. בעקבות זאת הקימו כוחות הקואליציה את הרשות הזמנית של הקואליציה, אשר נטלה לידיה את כל סמכויותיהן של רשויות השלטון במדינה. לראש הרשות מונה הדיפלומט האמריקני פול ברמר, ששימש למעשה כנציב העליון של עיראק.
ב-13 ביולי 2003 הקימה הרשות הזמנית של הקואליציה לידה ובכפוף אליה את מועצת הממשל העיראקית. היה זה גוף של פוליטיקאים ומנהיגים דתיים ושבטיים עיראקים, שנועדו לשמש כיועצים וכמנהיגים עד להשבת הריבונות לעיראק. המועצה מנתה בסך הכל 26 חברים, כולל מחליפים. הרכבה כלל 13 מוסלמים שיעים, חמישה מוסלמים סונים, חמישה מוסלמים כורדים, טורקמנית אחת, ואשורי אחד. שלוש מחברות המועצה היו נשים. 11 מחברי המועצה כיהנו ברוטציה כנשיאיה, כל אחד למשך חודש אחד. שניים מחברי המועצה נרצחו במהלך כהונתם בפיגועי טרור.
בספטמבר 2003 הכירה הליגה הערבית במועצה, והיא הוזמנה לייצג את עיראק במפגשי הליגה.
פעולות המועצה

הגם שהמועצה הייתה כפופה לרשות הזמנית של הקואליציה, נמסרו בידיה כוחות וסמכויות. היא מינתה חברים לקבינט המעבר של עיראק, מינתה נציג לעיראק באו"ם ועסקה בניסוח חוקה זמנית חדשה לעיראק, שנחתמה ב-8 במרץ 2004. חוקה זו הסדירה את פעולת המועצה וממשלת הביניים העיראקית, קבעה את לוח הזמנים לקיום בחירות כלליות, לניסוח חוקה קבועה שתעמוד לאישור האזרחים ולהקמת ממשלה קבועה. הקבינט הראשון שמינתה המועצה, ב-1 בספטמבר 2003, כלל 25 שרים, שלא היו חברים במועצה בעצמם.
מחלוקות עקרוניות התגלעו בין סיעות שונות במועצה. תומכי הקו השמרני זכו בהישג חשוב במסגרת פרסום צו מספר 137 של המועצה ב-29 בדצמבר 2003, לאחר דיון של 15 דקות. צו זה ביטל את קוד חוקי המשפחה העיראקי החילוני, שנחשב למתקדם ביותר בעולם הערבי מבחינת זכויות נשים. תחתיו אומצו דיני המשפחה של השריעה האסלאמית. החלטה זו עוררה מחאה רבה מצד נשים בעיראק שחששו ליכולתן לקבל החלטות בנוגע לענייני משפחה.
המועצה גם החליטה לקבוע את יום נפילת בגדאד בידי כוחות הקואליציה כיום חג לאומי, הקימה בית דין לשפיטת מנהיגים לשעבר של עיראק ואסרה על פעולת תחנות טלוויזיה שנחשדו בתמיכה במתנגדי המשטר החדש. המועצה בחרה דגל חדש לעיראק, אך עיצובו עורר מחלוקת – בין השאר משום הדמיון בין צבעיו לצבעי דגל ישראל – והעיצוב המוצע נזנח.
במהלך פעולת המועצה ונוכח פעולות טרור קשות בעיראק איימו כמה מחברי המועצה לפרוש ממנה, ואחד מהם השעה את חברותו בה.
פיזור המועצה

החוקה הזמנית של עיראק קבעה כי ב-30 ביוני תתפזר המועצה ותוחלף על-ידי ממשלת הביניים העיראקית החדשה, שתקבל לידיה בחזרה את הריבונות המלאה על עיראק. ב-1 ביוני 2004 החליטה המועצה לפזר את עצמה לאלתר ולמנות את הנשיא האחרון שלה, ע'אזי אל-יאוור, לנשיא ממשלת הביניים. סמכויות הממשל הועברו לידי הממשלה החדשה ב-28 ביוני, ובמועד זה גם פורקה הרשות הזמנית של הקואליציה. ממשלת הביניים הוחלפה ב-3 במאי 2005 על-ידי ממשלת המעבר של עיראק. בעקבות הבחירות הכלליות בעיראק בדצמבר 2005 הוחלפה ממשלה זו ב-20 במאי 2006 על-ידי הממשלה הקבועה הראשונה של עיראק, בראשותו של נורי אל-מאלכי.
חברי המועצה

| שם | מפלגה | מוצא ודת | הערות |
| --- | --- | --- | --- |
| אבראהים אל-ג'עפרי | מפלגת הדעווה האסלאמית | ערבי שיעי | כיהן כנשיא המועצה באוגוסט 2003 |
| אחמד אל-בראכּ | עצמאי | ערבי שיעי |  |
| אחמד צ'לבי | הקונגרס הלאומי העיראקי | ערבי שיעי | כיהן כנשיא המועצה בספטמבר 2003 |
| איאד עלאווי | ההסכמה הלאומית העיראקית | ערבי שיעי | כיהן כנשיא המועצה באוקטובר 2003 |
| ג'לאל טאלבאני | האיחוד הפטריוטי של כורדיסטן | כורדי סוני | כיהן כנשיא המועצה בנובמבר 2003 |
| דארה נור אל-דין | עצמאית | כורדית סונית |  |
| ואאל עבד אל-לטיף | עצמאי | ערבי שיעי |  |
| חמיד מג'יד מוסא | המפלגה הקומוניסטית העיראקית | ערבי שיעי |  |
| יונאדם כּנא | התנועה הדמוקרטית האשורית | אשורי נוצרי |  |
| מוופק אל-רובייעי | עצמאי | ערבי שיעי |  |
| מוחמד בחר אל-עולום | עצמאי | ערבי שיעי | כיהן כנשיא המועצה ביולי 2003 ובמרץ 2004 |
| מוחסן עבד אל-חמיד | המפלגה האסלמית העיראקית | ערבי סוני | כיהן כנשיא המועצה בפברואר 2004 |
| מחמוד עות'מאן | המפלגה הסוציאליסטית דמוקרטית של כורדיסטן | כורדי סוני |  |
| מסעוד ברזאני | המפלגה הדמוקרטית הכורדית | כורדי סוני | כיהן כנשיא המועצה באפריל 2004 |
| נסיר אל-צ'אדרצ'י | המפלגה הלאומית הדמוקרטית | ערבי סוני |  |
| סונגול צ'אבוק | עצמאית | טורקמנית |  |
| סלאח א-דין בהאא' א-דין | האיחוד האסלאמי של כורדיסטן | כורדי סוני |  |
| סלאמה אל-ח'ופאג'י |  | ערבייה שיעית |  |
| סמיר שקיר מחמוד | עצמאי | ערבי |  |
| עבד אל-כרים מחמוד אל-מוחמדאווי | חזבאללה העיראקית | ערבי שיעי | השעה עצמו מהמועצה באפריל 2004 |
| עבד אל-עזיז אל-חכים | המועצה האסלמית העליונה בעיראק | ערבי שיעי | כיהן כנשיא המועצה בדצמבר 2003 |
| עדנאן אל-פאצ'צ'י | אספת הדמוקרטים העצמאים | ערבי סוני | שר החוץ לשעבר, כיהן כנשיא המועצה בינואר 2004 |
| עז א-דין סלים | מפלגת דעווה האסלמית | ערבי שיעי | כיהן כנשיא המועצה במאי 2004 עד שנרצח בפיגוע ב-17 במאי |
| עקילה אל-האשמי | עצמאית | ערביה שיעית | נרצחה בהתנקשות בספטמבר 2003. את מקומה מילאה סלאמה אל-ח'פאג'י |
| רג'א חביב אל-ח'וזאעי | עצמאי | ערבי שיעי |  |
| ע'אזי משעל עג'יל אל-יאוור | עצמאי | ערבי סוני | כיהן כנשיא המועצה במאי 2004 |
מיטה קרמניץ

| --- | --- |

 לידה:  4 בינואר 1852 גרייפסוואלד, הרפובליקה הפדרלית של גרמניה 
 פטירה:  18 ביולי 1916 (בגיל 64) ברלין, הקיסרות הגרמנית 
 שם לידה:  Marie von Bardeleben 
 מדינה:  ממלכת פרוסיה 
 שפות היצירה:  גרמנית, רומנית 
 בן או בת זוג:  Wilhelm Kremnitz (1873–1897) 
 
מיטה קרמניץ (בגרמנית: Mite Kremnitz;‏ 4 בינואר 1852 – 18 ביולי 1916) הייתה אשת חצר של אליסאבטה, מלכת רומניה, סופרת, מחזאית ומתרגמת ובעצמה גיבורת רומן, אהובתו של מיכאי אמינסקו.
מיטה קרמניץ נולדה בעיר גרייפסוואלד שבגרמניה, בשם מריה פון ברדלבן (Marie von Bardeleben). היא נישאה לרופא בשם קרמניץ והגיעה איתו לרומניה, שם הייתה לאשת חצר של המלכה אליסאבטה, והשתיים שיתפו פעולה בכתיבה בשפה הגרמנית. מיטה גם תרגמה מיצירות המלכה, מגרמנית לרומנית ומיצירותיו של אמינסקו, שהיה אהובה בתקופה מסוימת, מרומנית לגרמנית.
אאוג'ן לובינסקו כתב על חייה רומן ביוגרפי בשם "מיטה", שיצא לאור ב-1934.
מאטס סונדין

מאטס יוהאן סונדין (בשוודית: Mats Johan Sundin; נולד ב-13 בפברואר 1971) הוא שחקן הוקי קרח שוודי לשעבר ששיחק את רוב הקריירה שלו ב-NHL ופרש ב-2009.
במקור הוא נבחר בדראפט במקום הראשון הכללי ב-1989.
סונדין שיחק את ארבע העונות הראשונות שלו ב-NHL עם קוויבק נורדיקס.
לאחר מכן הועבר בעסקה לטורונטו מייפל ליפס ב-1994, שם שיחק את רוב עונותיו בקריירה, ושימש במשך 11 עונות כקפטן הקבוצה. בסוף עונת 08–2007, סונדין היה הקפטן שאינו יליד אמריקה הצפונית בעל שירותו הארוך ביותר בתולדות ה-NHL.
סונדין שיחק את עונתו האחרונה עם הוונקובר קנאקס בעונת 09–2008 לפני שהודיע על פרישה ב-30 בספטמבר 2009.
הוא הופיע בפלייאוף גביע סטנלי ב-10 מתוך 18 העונות שלו.
למעט עונת הרוקי שלו, עונת הנעילה המקוצרת וחצי העונה שלו עם ונקובר, סונדין צבר לפחות 70 נקודות בכל עונה בקריירה שלו, שיחק לפחות 70 משחקים בכל עונה והוביל במייפל ליפס בנקודות בכל שנה שבה היה עם הקבוצה, למעט בעונת 03–2002, כאשר אלכסנדר מוגילני עלה עליו בשבע נקודות.
ב-14 באוקטובר 2006, הפך סונדין לשחקן השוודי הראשון שכבש 500 שערים.
הוא המוביל של המייפל ליפס בכל הזמנים בשערים ונקודות.
במהלך הקריירה שלו, סונדין עמד על ממוצע של קצת יותר מנקודה למשחק.
מבחינה בינלאומית, סונדין זכה בשלוש מדליות זהב עם שוודיה באליפות העולם והיה קפטן נבחרת שוודיה בזכייתה במדליית הזהב באולימפיאדת החורף בטורינו.
סונדין נבחר להיכל התהילה של ההוקי ב-26 ביוני 2012, בשנת הכשירות הראשונה שלו.
הוא הפך לשוודי השני, בעקבות בריה סאלמין, שנבחר להיכל התהילה.
סונדין גם הוכנס להיכל התהילה של IIHF ב-2013.
בשנת 2017 נבחר סונדין לאחד מ-100 שחקני ה-NHL הגדולים בהיסטוריה.
קריירת משחק > קוויבק נורדיקס

סונדין נבחר בדראפט על ידי קוויבק נורדיקס עם הבחירה הכללית הראשונה בדראפט 1989
והפך לשחקן יליד אירופה הראשון שנבחר בדראפט הראשון בהיסטוריה של ה-NHL.
באותה תקופה, סונדין שיחק בהוקי אלסוונסקאן מליגת המשנה השוודית עבור נַקַה.
הוא שיחק בעונה שלאחר מכן ב-SHL עבור יורגודן ועזר למועדון להשיג את גביע לה מאט בתור אלופי הליגה.
סונדין ערך את הופעת הבכורה שלו ב-NHL עם קוויבק במהלך עונת 91–1990, וסיים במקום השני בקבוצה אחרי ג'ו סאקיק עם 59 נקודות.
הוא כבש את שער ה-NHL הראשון שלו בקריירה נגד ההרטפורד ויילרס במשחק הראשון שלו ב-NHL ב-4 באוקטובר 1990.
לאחר שהשתפר ל-76 נקודות בעונתו השנייה ב-NHL, הוא הוביל את הנורדיקס עם שיא קריירה של 114 נקודות בעונת 93–1992, והסתמן כאחד מהשחקנים הצעירים המובילים של הליגה.
במהלך עונה זו הוא רשם רצף של 30 נקודות, בשוויון במקום הרביעי באורך ההיסטוריה של הליגה.
הוא שיחק עוד עונה אחת עם הנורדיקס, ורשם 85 נקודות ב-84 משחקים, לפני שהועבר לטורונטו מייפל ליפס בדראפט 1994.
קריירת משחק > ונקובר קנאקס

סונדין הפך לשחקן חופשי ב-1 ביולי 2008, אף על פי שהמייפל ליפס העניקו בעבר למונטריאול קנדיאנס זכויות מיוחדות לנהל עמו משא ומתן עד אז.
ביום החופשה, המנהל החדש של ונקובר קנאקס, מייק גיליס, הציע לסונדין חוזה משתלם לשנתיים של 20 מיליון דולר, שאם היה נחתם, היה הופך אותו לשחקן בעל השכר הגבוה ביותר ב-NHL.
בניסיון לפתות אותו לחתום עם קנאקס, עסקים רבים בוונקובר הרחיבו הצעות מיוחדות במרכז שוודיה, כגון מוצרי וולוו ואיקאה. גם ניו יורק ריינג'רס, קנדיאנס וליפס הגישו הצעות חוזה; עם זאת, סונדין בחר להחזיק מעמד לתחילת העונה, תוך שהוא שוקל פרישה.
לאחר שהכריז שהוא, למעשה, יחזור ל-NHL ויחתום בקבוצה, הוא צמצם את סיכוייו לריינג'רס וקנאקס.
ב-18 בדצמבר 2008 הודיעו הקאנקס שסונדין חתם עם המועדון על חוזה לשנה של 8.6 מיליון דולר.
בדירוג יחסי לשארית העונה, שכרו של סונדין הסתכם ב-5 מיליון דולר.
לאחר קיצוץ של 1.4 מיליון דולר בשכר מההצעה השנתית המקורית של הקאנקס, דווח כי סונדין הפחית את חוזהו מרצון על מנת לתת לקנאקס שטח נוסף של תקרת שכר כדי לחזק את ההרכב שלהם לפני תום העונה.
סונדין ערך את הופעת הבכורה שלו בקנאקס ב-7 בינואר 2009, בניצחון 2–4 על אדמונטון אוילרס, וכבש את שערו הראשון עם המועדון שני משחקים מאוחר יותר, ב-10 בינואר, שער פאוורפליי בהפסד 2–4 לסן חוזה שארקס. סונדין חזר לטורונטו ב-21 בפברואר 2009 כדי לשחק את משחקו הראשון נגד המייפל ליפס.
החזרה לאייר קנדה סנטר נעשתה אמוציונלית מאוד כאשר הוקרה סרטון למנהיג הליפס במהלך הפסקה בשליש הראשון ואחריה מחיאות כפיים סוערות.
המשחק הוכרע בפנדלים כאשר סונדין הבקיע את שער הניצחון מול קבוצתו לשעבר והביא לניצחון 2–3 לוונקובר.
לאחר שביסס את עצמו כשחקן נקודה-למשחק לאורך הקריירה שלו, סונדין ספג ביקורת על משחקו בעונה הרגילה, שצבר רק 28 נקודות ב-41 משחקים תוך שהוא שיחק בעיקר על הקו השני עם פאבול דמיטרה וריאן קסלר, סונדין חזר לצורת נקודה-למשחק בפלייאוף 2009.
עם זאת, כשהקאנקס נכנסו לפלייאוף כאלופי הבית הצפון-מערבי, הוא החמיץ את שני המשחקים האחרונים הגורפים בסיבוב הראשון של הקאנקס מול סנט לואיס בלוז עם חשד לפציעה בירך לאחר שנפל בצורה מביכה מאחורי הרשת במשחק 2, אך חזר בזמן לסיבוב השני מול שיקגו בלאקהוקס.
כשהקאנקס הודחו בשישה משחקים, סונדין סיים את הפלייאוף עם שמונה נקודות בשמונה משחקים.
פרישה

ב-30 בספטמבר 2009, הודיע סונדין על פרישתו במסיבת עיתונאים בסטוקהולם.
סונדין זכה לכבוד ב-29 באוקטובר 2011, יותר משנתיים לאחר פרישתו, במשחק ביתי של טורונטו מייפל ליפס נגד פיטסבורג פינגווינס.
החולצה מספר 13 שלו זכתה לכבוד על ידי הארגון בטקס לפני משחק ביתי מול מונטריאול קנדיאנס ב-11 בפברואר 2012.
ב-12 בנובמבר 2012, סונדין נכנס להיכל התהילה של ההוקי לצד ג'ו סאקיק, אדם אוטס ופאבל בורה.
בנובמבר 2013, סונדין הוגדר כמועמד להיכל התהילה של IIHF לצד פטר פושברי, דניאל גוייט, פול הנדרסון, טפו נומינן.
ב-10 בספטמבר 2015, הוכרז שמאטס סונדין יתווסף ל-"Legends Row", פסל מחוץ לאייר קנדה סנטר המורכב מ-12 מהשחקנים הטובים ביותר בתולדות הקבוצה.
ב-15 באוקטובר 2016, החולצה מספר 13 של סונדין הופרשה רשמית על ידי טורונטו מייפל ליפס בטקס לפני משחק הפתיחה הביתי של עונת המאה שלהם נגד הבוסטון ברואינס.
מספר חודשים לאחר מכן, סונדין נבחר לאחד מ-100 השחקנים הגדולים בתולדות הליגה על ידי ה-NHL עצמה.
קריירה בינלאומית

סונדין ייצג את שוודיה בתחרויות בינלאומיות שונות, כולל גביע העולם ואולימפיאדת החורף, והחזיק בתפקיד קפטן הנבחרת במשך כמעט עשר השנים.
סונדין זכה להכרה רחבה כאחד השחקנים המובילים בעולם בתחרויות בינלאומיות אלו, והוסיף רשימה מרשימה ביותר של הישגים לתעודותיו כתוצאה מהביצועים המדהימים שלו באולימפיאדת החורף 2002 וגביע העולם 2004.
סונדין זכה בשלוש אליפויות עולם של ה-IIHF עם שוודיה ב-1991, 1992 ו-1998.
סונדין זכה לבסוף במדליית זהב אולימפית עם שוודיה ב-2006 בטורינו.
תמונה של "הפנים הלוחמות" שלו כששוודיה הפכה פיגור 1–5 לניצחון 5–6 על פינלנד במהלך משחק באליפות העולם הפכה לאייקונית.
סונדין היה הקפטן של נבחרת שוודיה באולימפיאדת החורף ב-2006, והוביל אותה למדליית זהב עם ניצחון 2–3 על פינלנד בגמר.
חיים אישיים

טורונטו היא ביתה של תקשורת הוקי אינטנסיבית, ומכיוון שסונדין הוא אדם פרטי, הוא היה ללא ספק הספורטאי הנבדק ביותר בעיר.
הוא הסיט בקביעות כל בדיקה לחייו האישיים, ורק לעיתים רחוקות דיבר באופן שלילי על חבריו לקבוצה בפומבי.
במאי 2006 העמיד סונדין את ביתו בן ארבעת חדרי השינה למכירה במחיר של 6.499 מיליון דולר, מה שהוביל לשטף של ספקולציות בתקשורת שהוא לא מרוצה מהליפס וביקש לעבור למקום אחר.
עם זאת, דרכיהם של סונדין וחברתו הוותיקה טינה פאגרסטרם נפרדו, ומנכ"ל מייפל ליפס ספורט ובידור, ריצ'רד פדי, העיר בפשטות ששוק הנדל"ן חם מאוד, ושהבית של סונדין הוא "בית נורא גדול עבור בחור בודד".
סונדין שיחק עם הליפס בעונת ה-NHL הבאה.
ב-30 באפריל 2008, סונדין קיבל פרס מנהיגות בבית הספר התיכון הקתולי גבירתנו מלורדס בגואלף, אונטריו, כשהודיע שהוא וחברתו יוספין יוהנסון מאורסים. השניים יצאו במשך כשנה.
בספטמבר 2008, סונדין הכריז על הסכם תמיכה עם פוקרסטארס.
הוא משחק תחת שם המשתמש "MatsSundin" ויתרום כל רווח לצדקה.
ב-29 באוגוסט 2009, סונדין התחתן עם ארוסתו יוספין יוהנסון.
רשימת האורחים עלתה על 200 אנשים וכללה כמה חברים לקבוצה בהווה ובעבר.
לזוג יש בת בשם בוני, ושני בנים, נתנאל ויוליאן.
סונדין היה גם שגריר רצון טוב בקמפיין "אמץ שדה מוקשים"; ארגון שמעלה מודעות ומימון כדי לשים קץ לסבל האנושי והכלכלי הנגרם על ידי מוקשים נגד אדם.
סונדין היה שותף לסוס מרוץ רתמות סטנדרדברד בשם Rotation, שבשנת 2003 זכה בתחרות מייפל ליפ טרוט היוקרתית במסלול המרוצים מוהוק.
שיאים > NHL

תיקו למקום 23 לשערים בקריירה (עם ג'ו ניוונדיק)
מקום 35 לאסיסטים בקריירה
מקום 28 לנקודות בקריירה
יליד אירופה הראשון שנבחר במקום הראשון בדראפט
השחקן השוודי היחיד שהגיע ל-500 שערים בהיסטוריה
מירב הנקודות והשערים בקריירה לשחקן שוודי
תיקו לשער הכי מהיר בהארכה (6 שניות, משותף עם אלכסנדר אובצ'קין, ויליאם נילנדר ועוד 2)
השחקן השוודי הראשון שצבר 1,000 נקודות בקריירה
אחד משלושה שחקנים (מרסל דיאון ויארומיר יאגר) שכבש 20 שערים לפחות ב-17 עונות NHL הראשונות שלו
שיאים > טורונטו מייפל ליפס

שערים (420)
אסיסטים לחלוץ (567)
נקודות (987)
אסיסטים בשליש (3, תיקו עם מספר שחקנים)
פרסים והוקרה

אליפות TV-pucken כשחקן בנבחרת סטוקהולם 1986
אליפות שוודיה ב-1990
יליד אירופה הראשון שנבחר מקום ראשון כללי בדראפט NHL
נקרא לנבחרת האול-סטאר העולמית באליטסריין בשנים 1993, 1994, 1997, 1998, 2002
זוכה פרס ויקינג בשנים 1993, 1994, 1997, 2002
נקרא לנבחרת האול-סטאר באליפות העולם בהוקי קרח ב-1992 ו-2003
החלוץ הטוב ביותר באליפות העולם ב-1992 ו-2003
נקרא לנבחרת האול-סטאר בגביע קנדה ב-1991
שיחק במשחקי האול-סטאר NHL בין השנים 1996–2004 כולל
נקרא לקבוצת האול-סטאר השנייה ב-2002 ו-2004
נקרא לנבחרת האול-סטאר במשחקים האולימפיים ב-2002
קפטן נבחרת שוודיה באולימפיאדת חורף 2006 שזכתה במדליית הזהב
השיג 500 שערים ב-14 באוקטובר 2006, עם "יד קצרה", בשלושער ושער מכריע בהארכה
השיג 1,300 נקודות ב-7 בפברואר 2008 נגד מונטריאול קנדיאנס
זכה בפרס מרק מסיה ב-2008
הוכנס להיכל התהילה של ההוקי ב-2012, בשנה הראשונה החוקית שלו
הוכנס להיכל התהילה של IIHF ב-2013
מספרו הופרש על ידי טורונטו מייפל ליפס
נחשב לאחד ממאה השחקנים הגדולים ביותר בכל הזמנים בהיסטורית NHL
הערות שוליים

↑  https://web.archive.org/web/20090130052651/http://www.theprovince.com/Sports/Sundin%20extended/1092933/story.html
↑  NHL 100 Greatest Players | NHL.com, www.nhl.com, ‏2017-11-18 (באנגלית)
↑  NHL Records, records.nhl.com
↑  https://www.cbc.ca/sports/hockey/sundin-to-visit-eye-specialist-monday-1.540593
↑  Official Site of the National Hockey League | NHL.com, www.nhl.com (באנגלית)
| --- | --- |
בקרת זהויות :  ISNI: 0000 0000 7633 8156  VIAF: 140149066419665601120   WorldCat (עם VIAF): 140149066419665601120 
סונדין עם הטורונטו מייפל ליפס במהלך עונת 1997-98.
סונדין עם המייפל ליפס במהלך עונת 08–2007, עונתו האחרונה עם הקבוצה.
סונדין עם הונקובר קנאקס בפברואר 2009, חודש לאחר הופעתו הראשונה עם הקבוצה.
סונדין (שלישי משמאל) בהיכל התהילה של IIHF בטקס החניכה ב-2013.
סונדין מונצח על ידי פסל ב"שורת האגדיים" בחזית של סקושה-בנק ארנה.
מאקוטו שינקאי

| --- | --- |

מאקוטו שינקאי, 2023
 לידה:  9 בפברואר 1973 (בן 51) קומי, מחוז נאגנו, יפן
 שם לידה:  新津 誠 
 סוגה מועדפת:  אנימה, דרמה, רומנטיקה
 מדינה:  יפן 
 תקופת הפעילות:  מ-2000
 מקום לימודים:  אוניברסיטת צ'ואו 
 יצירות בולטות:  מעבר לעננים, המקום המובטח, חמישה סנטימטרים לשנייה, הילדים שרודפים אחרי כוכבים, גן המילים, השם שלך
 בן או בת זוג:  Chieko Misaka 
 צאצאים:  Chise Niitsu 
 פרסים והוקרה:  Nikkan Sports Film Award for Best Director (2016) 
 http://shinkaimakoto.jp/
 פרופיל ב-IMDb
 חתימה:   
 
מאקוטו שינקאי (ביפנית: 新海 誠;‏ נולד ב-9 בפברואר 1973) הוא במאי, תסריטאי ואנימטור יפני של סרטי אנימה, המכונה "הייאו מיאזאקי החדש". לשינקאי סגנון אנימציה ייחודי, המתאפיין בתשומת לב רבה לפרטים ובפלטת-צבעים אופיינית. בין סרטיו הידועים ביותר ניתן למנות את חמישה סנטימטרים לשנייה ואת השם שלך, כאשר האחרון הפך ב-16 בינואר 2017 לסרט האנימה המצליח ביותר כלכלית אי פעם. ברוב ככל סרטיו של שינקאי, ישנו מוטיב חוזר של "אהבה ממרחק": מוטיב זה בולט ביותר בסרט "חמישה סנטימטרים לשנייה", שעוסק בקושי הרגשי שחווה הדמות הראשית, נער בשם טקאקי, כאשר מעבר דירה לחלק מרוחק של יפן מונע ממנו להיפגש עם אקארי (עמיתתו לכיתה), אותה הוא אוהב.
ביוגרפיה

שינקאי נולד בעיירה קומי שבמחוז נאגנו, ולמד ספרות יפנית באוניברסיטת צ'והו שבטוקיו. בזמן שעבד כמעצב גרפי בחברת משחקי המחשב Falcom, פרסם שינקאי סרט שחור-לבן קצר של 5 דקות בשם "היא והחתול שלה" (Kanojo to kanojo no neko), שבו תוארו חלקים מחייה של בחורה צעירה מנקודת המבט של החתול שלה. הסרט זכה לביקורות אוהדות, וקיבל את פרס האנימציה הממוחשבת של עמותת DoGA לשנת2000. שינקאי החל בשלב זה לשקול מעבר לתעשיית האנימה. הסרט הבא בבימויו, היה קולו של כוכב (Hoshi no koe) - סרט באורך 25 דקות, בו מסופר על נער ונערה, הנאלצים להיפרד לאחר שהנערה נשלחת להילחם כנגד חייזרים. בשנת 2001, שינקאי פרש מחברת Falcom, והחל לעבוד על סרטו הראשון באורך מלא.
בשנת 2004 יצא לאקרנים ביפן סרטו בן 90 הדקות של שינקאי, בשם "מעבר לעננים, המקום המובטח" (Kumo no mukô, yakusoku no basho). זהו סרט מציאות חלופית, שבו יפן חולקה בין ארצות הברית לבין ברית המועצות, כאשר האי הצפוני ביותר, הוקאידו, נמצא בשליטת ברית המועצות ואילו שאר יפן נתונה תחת שלטון ארצות הברית. השלטונות בהוקאידו בנו מגדל זכוכית ענק, שמטרתו לא ידועה ומעורר חששות בדרום. עלילתו של הסרט עוסקת בשני נערים החיים בחלקה הדרומי של יפן, ומתכננים להגיע בעזרת מטוס למגדל הזכוכית. סרטו הבא של שינקאי, "חמישה סנטימטרים לשנייה" (Byousoku 5 Centimeter), שיצא ב-2007, מורכב משלושה חלקים המקושרים זה לזה, ועוסקים בטקאקי ואקארי, שני תלמידים שהתאהבו אך מתרחקים עם הזמן זה מזה, פיזית ורגשית. לאחר סיום ההפקה של הסרט, שינקאי נפש במשך כשנה בלונדון, וב-2009 חזר ליפן והתחיל לעבוד על סרטו הבא, "הילדים שרודפים אחרי כוכבים" (Hoshi wo Ou Kodomo), שיצא לאור ב-2011. עלילתו של הסרט עוסקת בנערה בשם אסונה ובמורה שלה, ריוג'י מוראסאקי. שניהם יורדים אל עולם תת-קרקעי בשם אגארתה על-מנת להגיע ממנו לעולם המתים ולהחזיר לחיים את שון, נער בו אסונה התאהבה, ואת אשתו של מוראסאקי.
בשנת 2013 יצא לאקרנים סרטו של שינקאי "גן המילים" (Kotonoha no Niwa) שעלילתו עסקה בנער ובאישה בת 27, המתאהבים זה בזה. בשנת 2016 יצא לאקרנים סרט של שינקאי "השם שלך" (Kimi no na wa) בו מתוארים חייהם של מיצוהא, נערה המתגוררת בכפר איטומורי, וטאקי, נער הגר בטוקיו, שמסיבה לא ידועה מחליפים גופים זה עם זה; ובהופעתו של כוכב שביט בשמי יפן, המשנה את חייהם. בסרט שולבו ארבעה שירים של להקת הרוק היפנית RADWIMPS. "השם שלך" זכה לשבחי הביקורות ולהצלחה כלכלית עצומה, ונחשב לסרט האנימה הרווחי ביותר בכל הזמנים; הסרט זכה בארבעה פרסי האקדמיה היפנית, והיה מועמד לפרס אנני ולפרס אוסקר.
סרטו הבא של מאקוטו שינקאי, "ילדת מזג האוויר" (Tenki no ko) יצא להקרנה ב-קיץ 2019, ועוסק בנערה שיכולה לשלוט במזג האוויר. ב 2022 יצא סרטו החדש "סוזומה" (Suzume no Tojimari, "סגירת הדלתות של סוזומה") שהיה מועמד בפסטיבל הסרטים בברלין, סרט האנימה היחיד שהגיע לפסטיבל זה מאז ״המסע המופלא״ של מיאזאקי ב 2002.
פילמוגרפיה > סרטים באורך מלא

מעבר לעננים, המקום המובטח (2004)
חמישה סנטימטרים לשנייה (2007)
הילדים שרודפים אחרי כוכבים (2011)
גן המילים (2013)
השם שלך (2016)
ילדת מזג האוויר (2019)
סוזומה (2022)
פילמוגרפיה > סרטים קצרים

She and Her Cat ‏(1999, "היא והחתול שלה")
Voices of a Distant Star ‏(2002, "קולו של כוכב רחוק")
A Gathering of Cats ‏(2008)
דארקה נו מנאזאשי ‏(2013, "המבט של מישהו")
ראו גם

הייאו מיאזאקי
מאמורו הוסודה
אנימה
השם שלך